Perlembagaan Nengeri Sarawak meseti diubah
KUCHING: Nitihka penemu Kaban Kunsil Nengeri (ADUN) Dudong, Dato Sri Tiong King Sing udah datai maya kuasa autonomi nengeri patut diberi ngagai Perintah Sarawak. Ku Tiong, enti nundaka kuasa autonomi patut diberi ngagai Nengeri Borneo setipak enggau Sempekat Malaysia 1963 (MA63) lebih agi pengawa bekaul enggau nginga petroleum, pelajar, nyaga pengerai enggau chukai. Ku iya, ketegal bakih kunsi ke sama sebaka ba Persekutuan, Perintah Sarawak diasuh minta desentralisasyen kuasa autonomi ke betul ari Perintah Besai. “Tuju ke baka nya dikena mutarka isu bekaul enggau nembiak mit ke patut nyadi rayat, pelajar, pengelikun enggau nyaga garis menua, imigresen sereta pengerai mensia mayuh,” ku iya. Iya mansutka jaku munyi nya maya bejuraika Rang Undang-Undang (RUU) Perlembagaan Negeri Sarawak (Pindaan), 2022 maya Aum Kunsil Nengeri (DUN) Sarawak Renggat Keterubah DUN Ke-19 kena Hari Satu ke udah. Tiong ti mega Kaban Parlimen Bintulu madahka, pengudah Perlembagaan Persekutuan diubah, Sarawak diatu patut ngubah Perlembagaan Negeri. Ketegal nya iya ngarapka ubah ke deka digaga nya ulih meri penguntung ngagai Sarawak ba timpuh ke panjai sereta enda patut digaga ngena chara ke meri pengerugi ngagai nengeri tu. Kelimpah ari nya Presiden Parti Demokratik Progresif (PDP) mega ngasuh Perintah Sarawak meratika baru Pemeri Spesial (Special Grant) ke diberi ngagai Sarawak ngena Bahagian IV ke patut ditambahka agi. Kelimpah ari nya ku Tiong, perinrah mega diasuh meratika baru royalti minyak ke patut ditambahka ari 5 pesen ngagai 10 pesen baka ke bisi disebut dalam Bahagian V Jadual Ke-10 dalam Perlembagaan Persekutuan. “Asil ke ditambah nya beguna amat ngagai pemansang infrastruktur ba Sarawak enti nitihka geografi ke besai amat. Sarawak patut diberi kuasa penuh tauka autonomi laban iya tau ngachau pengidup rayat, pelajar, nyaga pengerai enggau pengelikun nitihka Ripih Nama Persekutuan,” ku iya. Ngasuh Sarawak nyadi Nengeri Borneo dalam Perlembagaan Persekutuan reti nya Perintrah Besai meseti enggau naka ulih meri semua hak Sarawak enggau manah. Ku iya, Nengeri Borneo diatu sigi endang bakih kunsi ke sebaka nitihka Perlembagaan Persekutuan kelimpah ari Sarawak enggau Sabah mega ngumbai diri nyadi ‘Wilayah’ sereta ukai agi ‘Nengeri’. “Nya kebuah, ubah ke baka tu meseti disebut dalam Perlembagaan Negeri Sarawak lalu aku minta ngambika Rang Undang-undang Perlembagaan Negeri Sarawak (Pindaan), 2022 disukung,” ku iya. 
See author's posts
